*Balada ò Trzech Mãdrzcach*

*na spòdlim tłum. Ò. A.R. Sykòrë- Mt 2, 1-12*

*Czej béł sã Jezës w Betlejemie rodzył,*

*Heród béł królã, co Judeją rządzył.*

*Przëszlë ze Wschòdu tej Mãdrzcowie trzeji*

*Do Jeruzalemù i wiedzec chcelë,*

*Dze je nen Król narodzony, żëdowsczi?*

*- Hewò më przëszlë za ze Wschòdu Gwiôzdą,*

*Cobë sã Jemù ùkłónic z achtnienim!*

*Czëjąc to Heród ùrzasnął sã, zebrôł*

*Lëdu ùczałëch i arcëkapłanów*

*I sã jich pitôł: - Wa rzeczta mie zarô,*

*Dze sã mô Mesjôsz narodzëc dokładno!*

*- W Betlejem judzczim- sóm prorok to wiadło*

*Miôł napisóné ju lata lateczné:*

*Nie jes nômniészé, Të Betlejem, westrzód*

*Judë panowników, bò z Cebie wińdze*

*Panownik, co lud mdze pasł mój, Jizrael.*

*Tej Heród przëwòłôł krëjamno Mãdrzców*

*Ò Gwiôzdã wëpitôł: w jaczim to czasu*

*Sã jim ùkôza. Do Betlejem pòsłôł-*

*Kôzôł jim tamùj sã pitac ò Dzeckò…*

*A czej Je nańdą, niech jemù òdkôżą,*

*Cobë téż pòkłón król Królowi złożił.*

*Co bëło rzekłé- to bëło ùczëté.*

*Mãdrzcë za Gwiôzdą wnetk bëlë w Betlejem,*

*Dze Bòżé Dzecątkò tuli Marija*

*Pedlë na skarnie, przed Nim sã skłónilë.*

*Kòżdi ùczestnił w swi mòwie Jezëska*

*Zdrzëwił sã Józef, bò to nié wszëstkò…*

*Delë jesz mirrã, kadzëdło i złoto*

*A ga Mãdrzcóm w spikù Pón Bóg dôł nôkôz,*

*Bë nie szlë nazôt do króla Heroda-*

*Jinszą pòd dodóm tej wëbrelë drogã.*

*Tómk Fópka, Chwaszczëno, 5 stëcznika 2013 rokù, gòdz. 12.54*